**A Ford környezettudatos módszereit alkalmazó beszállítók környezetbarát gyártási folyamatokat honosítanak meg**

* Az immár 40 ország több mint 40 beszállítóját magában foglaló Együttműködés a Tisztább Környezetért (PACE) program révén a Ford mérsékli beszállítói hálózatának környezeti terhelését
* Az eredetileg a víz- és energiaforrások megóvására létrehozott PACE mára jelentősen továbbfejlődött a hulladék-kibocsátás, a széndioxid-kibocsátás és más légszennyező emissziók csökkentése terén is: a program segítségével a következő öt évben mintegy 500.000 tonnányi szénkibocsátás előzhető meg globálisan
* A beszállítói lánc fenntarthatósága iránti elkötelezettsége miatt a Ford már zsinórban nyolcadik éve szerepel az Ethisphere Intézet listáján, amely a világ legetikusabb vállalatait összesíti

**2017. március 21.** –A Ford Motor Company egyre nagyobb súlyt fektet a környezettudatos gyártási eljárásokra, s ezzel párhuzamosan arra is, hogy legjobb megoldásait megossza a világ különböző régióiban működő beszállítóival, tovább csökkentve ezzel tevékenységeinek környezeti terhelését.

Az Együttműködés a Tisztább Környezetért (PACE) program fontos részét képezi a Ford azon törekvéseinek, hogy jobbá tegye a világot. Miután már számos fenntarthatósági módszert meghonosított a gyáraiban, a Ford olyan megoldásokra is kiterjesztette programját, amelyek segítségével beszállítói csökkenthetik széndioxid- és hulladék-kibocsátásukat, és hatékonyabban hasznosíthatják a vizet és az energiát.

Tavaly már a második beszállító-csoport csatlakozott az önkéntes programhoz, amivel két év leforgása alatt 40 fölé nőtt a résztvevő vállalatok száma. Ezzel a PACE hatása több mint 40 ország mintegy 1.100 beszállítói üzemében érvényesülhet.

A PACE-hez hasonló programok hűen tükrözik a Ford elkötelezettségét a környezeti fenntarthatóság és a társadalmi felelősségvállalás iránt, ezért az Ethisphere Intézet ma – immár zsinórban nyolcadik alkalommal – ismét a világ legetikusabb vállalatai közé választotta a Fordot.

“Nagyon fontos, hogy minőségi termékeket gyártsunk, ugyanakkor a helyes módszereket alkalmazva mérsékeljük azok környezeti terhelését,” vélekedett Mary Wroten, a Ford Fenntartható Beszállító Lánc vezetője. “Ha olyan beszállítókkal dolgozunk, akik osztoznak elkötelezettségünkben, akkor bebizonyíthatjuk, hogy közös erőfeszítéssel csökkenthető a kollektív környezeti terhelés, miközben továbbra is kiváló termékek készülnek.”

A PACE keretében a Ford bevált módszereket és ellenőrző eszközöket biztosít beszállítói számára, amelyekkel azok nyomon követhetik és mérhetik saját fenntarthatósági célkitűzéseik eredményét. Ezt követően a beszállítók beszámolnak a környezetvédelmi eredményekről, és másokkal is megosztják módszereiket. A 2016-ban mért eredmények szerint a programban részt vevő beszállítók a következő öt év során 2 milliárd liter vizet fognak megtakarítani; ennyi vízzel 837 olimpiai méretű úszómedencét lehetne megtölteni.

Ám a fenntarthatóság nem csupán a víztakarékosságról szól. A PACE jelenlegi tagjainak köszönhetően a szénkibocsátás is mintegy 500.000 tonnával csökken majd a következő öt évben. Ez [több mint 50.000 háztartás éves emisszióját](https://www.epa.gov/energy/greenhouse-gas-equivalencies-calculator) ellentételezi.

**A módszerek tökéletesítése**

A fenntarthatósági törekvések fontosságát felismerve a Ford egy PACE eszközkészlettel segíti beszállítóit, amely több mint 350 bevált módszert tartalmaz négy kategóriára lebontva (energia, víz, légszennyezés és hulladék).

E módszerek közt olyan eljárások szerepelnek, mint a hűtőtornyok működésének optimalizálása, a kevesebb sűrített levegő használata a gyártási folyamatokban, valamint az egylépcsős hűtési rendszerek kiiktatása. Mivel a program rengeteg üzemre kiterjed, még a legegyszerűbbnek tűnő megoldások – például az izzólámpák kicserélése LED diódákra – is nagy mennyiségű energia megtakarításával jár.

A bevált módszerek mellett ott van még az Energia Kincsvadászat, ami annyit tesz, hogy a Ford szakemberei megvizsgálják a beszállítók gyártóegységeit, hogy további egyedi lehetőségeket találjanak az energiatakarékosságra. A Ford arra ösztönzi beszállítóit, hogy tapasztalataikat ők is osszák meg saját alvállalkozóikkal.

**Nagyobb lépés – kisebb lábnyom**

Ez a megosztási folyamat nagyon fontos, hiszen ezáltal a beszállítók világszerte sokmillió ember életére és környezetére gyakorolhatnak hatást.

Jó példa erre a Ford egyik nagy beszállítója, a DENSO, amely 38 országban működik, és 2014 óta vesz részt a PACE programban.

“Nagyon komolyan vesszük az élet védelmét és bolygónk megóvását, ezért legjobb módszereinket mi is megosztjuk a Forddal, hogy segítsük küldetésében, azaz globális környezetünk megvédésében,” nyilatkozta Jim Laney, a DENSO biztonságért, egészségért és környezetért felelős észak-amerikai igazgatója.

A DENSO komoly célokat tűzött ki maga elé a gyártási folyamatok széndioxid-kibocsátásának csökkentésére, emellett pedig arra törekszik, hogy rendkívül hatékony berendezések üzembe állításával mérsékelje energia- és vízfelhasználását. Ennek eredményeként ma már zárt körű hűtőrendszer működik a cég létesítményeiben, a fémhalogén izzókat pedig T-8 LED világítótestekre cserélték.

A Ford nem csupán a PACE segítségével törekszik arra, hogy beszállítói láncát fenntarthatóvá formálja. Ugyancsak ezt a célt szolgálják az olyan kezdeményezések is, mint az emberi jogok érvényesítése, a munkafeltételek javítása, vagy a konfliktusövezetekből származó nyersanyagok mellőzése.

A Ford az első autógyártó, amely csatlakozott az Elektronikai Ipar Polgári Koalíciójához; ez egy nonprofit szervezet, amelynek célja, hogy a tagvállalatok nemzetközi beszállítói hálózatában hatékonyabban érvényre juttassa a társadalmi, környezetvédelmi és etikai szempontokat.

# # #

***A Ford Motor Company***

*A Ford Motor Company globális autóipari és mobilitási vállalat, amelynek központja a Michigan állambeli Dearborn. Az összesen mintegy 201.000 alkalmazottat foglalkoztató, világszerte 62 gyártóüzemet működtető vállalat alaptevékenysége a Ford személyautók, városi terepjárók (SUV) és haszongépjárművek, valamint a Lincoln luxusautók gyártása, értékesítése, finanszírozása és a velük kapcsolatos szolgáltatások biztosítása. Ugyanakkor a Ford lendületesen dolgozik az új lehetőségek kiaknázásán az elektromos autók, az önvezető járművek és a mobilitás területén. A vállalat a Ford Motor Credit Company révén pénzügyi szolgáltatásokat is nyújt. Amennyiben több információra van szüksége a Ford termékeiről és szolgáltatásairól, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**1138 Budapest Népfürdő u. 22.  |  |
|  | Tel: +36 1 2454 205 |  |
|  | email: ogyorke@ford.com  |  |